****

**ВЕЋУ ДЕПАРТМАНА ЗА ПОСЛЕДИПЛОМСКЕ СТУДИЈЕ**

*На XXII седници Већа департмана последипломских студија Факултета за примењену екологију „Футура“, одржаној 26. 05. 2016. године, формирана је Комисија за оцену, писање Извештаја и одбрану израђеног мастер рада кандидаткиње* ***Asme Mussa Ab. Abdurhman****, под насловом* ***„Улога и значај еколошког менаџмента са аспекта одрживог развоја“****, у саставу: др Јордан Алексић, ментор, ванредни професор Факултета за примењену екологију Футура, др Драги Антонијевић, редовни професор Факултета за примењену екологију Футура, и др Златко Драгосављевић, доцент Факултета за примењену екологију Футура, Универзитета Сингидунум у Београду. Комисија, након анализе мастер рада, подноси Већу следећи*

***И З В Е Ш Т А Ј***

***САДРЖАЈ МАСТЕР РАДА***

*Мастер рад кандидаткиње* ***Asme Mussa Ab. Abdurhman*** *садржи 63 стране куцаног текста, организованих у следеће целине/поглавља: Увод, Проблем, метод и циљеви истраживања, Економија обновљивих ресурса, Значај концепта заштите биодиверзитета и процене еколошке штете, Еколошки менаџмент, Закључак и Литература (85 цитираних извора, са 61 библиографском јединицом).*

***АНАЛИЗА МАСТЕР РАДА***

*У* ***Уводу*** *кандидаткиња наглашава и упозорава да ће напредак ка одрживом развоју бити могућ тек када еколошки, друштвени и економски аспекти живота добију једнак значај и пажњу у свим областима рада и деловања људи, а самим тим, или чак на првом месту, у производњи хране, као и да све више сазрева свест о ограничењима која наша планета има и о потреби да се утицај човека сведе на разуман и толерантан/одржив ниво. Стратешки циљеви одрживе политика у области животне средине усмерени су, како кандидаткиња наглашава, на активности које држава, заједница у целини и актери привредног развоја, предузимају ради заштите, очувања и унапређења компоненти животне средине и одрживог коришћења природних ресурса.*

*У поглављу* ***Проблем, метод и циљеви истраживања*** *кандидаткиња прво наглашава да савремени тренд у производњи хране попдразумева све веће коришћење хемијских једињења и да то директно утиче на поремећај природне равнотеже, да привредне активности мењају спољашњу/животну средину која постаје опасна за самог човека, као и то да еколошки системи са којима је човек повезан преко исхране морају бити продуктивни, а са друге стране у својој животној делатности човек нарушава ток природног биогеног кружења елемената. Практичан* ***циљ мастер рада*** *је да се нагласи значај еколошког менаџмента у пољопривреди, затим да се оцене постојеће околности како би се дошло до одлуке у вези са избором одговарајуће еколошке маркетинг стратегије о даљим пословањима, као и да се расветли значај успешног управљања еколошким менаџментом у савременом пословању, али и да допринесе дубљем разумевању еколошког менаџмента, узимајући у обзир све његове важне карактеристике, као што су: управљања заштитом животне средине у пољопривреди и вештина за решавање еколошких проблема; повећања индивидуалне и опште еколошке свести и свести о одрживом развоју; побољшању квалитета општег пољопривредног развоја Либије. Кандидаткиња је сигурна да резултати до којих је дошла у овом раду потврђују* ***хипотезу*** *да корпоративна еколошка пракса обезбеђења знања постаје незаменљив фактор у свим пољопривредним активностима и да пољопривредне компаније које примењују еколошки менаџмент и узимају у обзир значај одрживог развоја препознају све предности таквог пословања на тржишту.*

*У поглављу* ***Економија обновљивих ресурса*** *разматрају се* *значајна питања нове науке – економије животне средине и посебно питања односа економије у функцији заштите животне средине, значај очувања природних ресурса, али и значај и улога концепта одрживог развоја. Циљ националних стратегија за очување природних ресурса је унапређење одрживог економског развоја ефикасним коришћењем природних ресурса уз истовремено смањење негативних утицаја по животну средину.У делу овог поглавља који је посвећен к****онцепту одрживог развоја*** *кандидаткиња даје основе теоријског разумевања концепта економије природних ресурса и животне средине, подсећа на кључне поставке и важност концепта одрживог развоја, на значај стратешке процене утицаја на животну средину, на значај процене ризика и настајања штете у животној средини, али и о томе шта се све мора учинити како би се ефикасно управљало еколошким ризицима.Кандидаткиња тврди да у Либији постоји хронично запостављање еколошко-економских инструмената што је пројектовано на економски развој у дугом року доприносило занемаривању значаја избора технологија, одредјивања локације, капацитета и запослености привредних јединица. Истовремено, није успостављен адекватан систем за регистровање, валоризовање и працење непосредних штета од загађења животне средине. Економски инструменти којима би се и превентивно и куративно спречавало загађивање, налазе се на самом почетку имплементације.*

*У поглављу* ***Значај концепта заштите биодиверзитета и процене еколошке штете*** *кандидаткиња указује на то да биодиверзитет представља најважнији елеменат и показатељ стања екосистема, па се стога обично узима као најбољи индикатор еколошке одрживости. Перманентни пораст интензитета коришћења природних ресурса са основним циљем задовољења све већих потреба растућег становништва, узроковао је бројне иреверзибилне негативне промене природне и животне средине, које су почеле да све више представљају извор одређених проблема. Међутим, тек пре четрдесетак година долази до првог научно утемељњног упозорења, од стране Римског клуба, о свој озбиљности угрожавања животне средине и свих могућих глобалних последица. Систем еколошког менаџмента је алат (инструмент) за препознавање и решавање проблема животне средине, заснован на концепту сталног напредовања. Он може да буде имплементиран у организацијама на различите начине, зависно од сектора активности и потреба менаџмента, даје оквир за ефикасно управљање и распоређивање еколошке одговорнорсти на начин да буде интегрисана у свим операцијама технолошког система и уведени су као помоћ производним предузећима и организацијама у њиховим напорима да на систематичан и ефикасан начин управљају утицајима на животну средину који су под њиховом контролом. Cost-benefit analiza (CBA) је техника процене пројекта и развијена је као одговор на недостатке финансијских анализа инвестиционих пројеката. Генерално, традиционална финансијска анализа испитује готовинске токове инвестиционог пројекта без разматрања трошкова и користи које пројекат доноси друштву као целини. Ово је битна разлика, с обзиром на то да финансијска анализа (или чак бизнис план) може пружити довољно оправдања за искључиво комерцијални пројекат, али не даје довољно информација које би могле да буду основ за доношење финансијских одлука код јавних инвестиционих пројеката.*

*У поглављу* ***Еколошки менаџмент*** *кандидаткиња прво констатује да се значајан број научника и истраживача залаже за нов начин израчунавања националног благостања и то не само преко бруто националног дохотка и наводи пример да друштвени производ узима у обзир само вредност дрвета посеченог у шуми, али не и то што шума чува земљиште, чисти ваздух и воду, омогућава живот дивљачи, пружа рекреацију и забаву. Због тога се и сама залаже да се у економску рачуницу укључи природно богатство, као што је земљиште и атмосфера, биљна и животињска биомаса.* *Циљ је, како кандидаткиња наглашава,* ***да биланси националног дохотка "позелене"*** *како се не би више биљке и животиње третирали различито ("повећање сточног фонда једне земље се урачунава онда када се оно појави, али се прираст комерцијалних шума бележи онда када се оне посеку“).*

*У теорији и пракси на помолу је* ***нова комбинација екологије и маркетинга*** *у форми понуде нове серије производа ослобођених штетних супстанци. Пропаганде и промотивне компаније сада избацују етикете здравог и зеленог, што више није само проблем маркетинга, већ и судова части. Тако се пристигло и до зеленог маркетинга као нове гране маркетиншке теорије и праксе односно сврсисходне коалације маркетинга и екологије.*

***Креатори зеленог маркетинга*** *еколошко уништавање природе упоређују мајсторски са опаким болестима које не боле, али које неприметно односе људске животе. У еколошком маркетингу обично се наглашава да природне благодети нису на располагању у неограниченим количинама. Важно је да се зна да "нови и нови" производи не оптерећују околину кроз еколошки неконтролисану производњу, чији су менаџери често профитерски заслепљени. Технолошки менаџмент из незнања економије природе креира нове технологије које уништавају околину. А свака "технолошка испорука" много кошта и са становишта времена и средстава, и са становишта учињене еколошке штете. И еколошки опоравак захтева нова улагања. Коначно, заштита животне средине јавља се као нови ограничавајући фактор на путу увећавања капитала, јер додатни еколошки трошкови у дугорочном тренду могу да деградирају оплодњу капитала. Кандидаткиња наводи следеће основне циљеве еколошког менаџмента: превенција и решавање еколошких проблема; успостављање и одржавање институција, које ефективно помажу еколошка истраживања, моноторинг и менаџмент; упозоравање на опасности и идентификовање могућности за њихово превазилажење; одржавање и ако је могуће побољшање постојећих ресурса; побољшавање „квалитета живота”; идентификовање корисних нових технологија или политика.*

***За успешну имплементацију стандарда еколошког менаџмента неопходно је извршити класификацију******фактора еколошких ризика*** *у групу тзв. ендогених ризика, на које се може активније утицати, односно управљати њиховим настанком, динамиком и интензитетом њихова јављања. У те факторе спадају сви процеси у животној средини, технологије, материјали и пре свега људски потенцијали. Група тзв. егзогених ризика долази из спољашњег окружења предузећа и то су пре свега еколошке карактеристике саме локације предузећа (клима, рељеф, топографија, итд.), демографско окружење (густоћа насељености, старосне групе становништва, итд.), инфраструктура (путеви, комунални објекти, телекомуникације, итд.), затим степен образовања становништва, ниво еколошке свести и културе, ставови политичких субјеката о еколошким питањима, правна решења еколошких проблема.*

***Концепт зелене економије у пољопривреди****, подразумева – како кандидаткиња наглашава - широко коришћење обновљивих извора енергије, повећање броја радних места и инвестиција у такозваним зеленим гранама индустрије. Зелена економија се дефинише као она која емитује мало угљеника, ефикасно користи природне ресурсе и која је социјално инклузивна. Зелена економија ствара велике шансе за одрживи развој, што подразумева повећање дохотка, смањење сиромаштва и унапређење квалитета живота. Зелена економија, посебно обновљива енергија је од кључног значаја и за смањење сиромаштва, посебно значајног проблема земаља у развоју.*

*У* ***Закључку*** *кандидаткиња констатује да спровођење екоменаџмента у екологији и одрживом развоју намеће одређене промене у размишљању и пословању, односно промене које се суочавају са бројним отпорима и да је основни разлог за примену екоменаџмента у пословању предузећа унапређење рада и пословања на дужи временски пеирод, а да се ни у једном подручју примене менаџмента не потврђује нигде тако снажно и уверљиво доминација принципа ефективности над принципом ефикасности, односно немогућност да се недостатак ефективности (лоше, дакле нехумано и нееколошки одабраних циљева) надомести макар и највећом ефикасношћу. У том смислу еколошки менаџмент може (и мора, у перспективи) постати својеврсна управљачка инфраструктура и пробни тест успешности сваке менаџерске праксе, без изузетка. Постоје, како оцењује кандидаткиња, мишљења да већину данашњег еколошког менаџмента чини “еколошки менаџериализам” који не обраћа довољно пажње на однос човек - животна средина с обзиром да је постао институционализован и државно-централизован процес који се бави формулисањем и доношењем закона, политика и регулатива који се односе на животну средину. Ипак, иако има недостатке (последични менаџериализам) еколошки менаџмент се бави реалним еколошким проблемима, још увек се развија и далеко је од неке фиксиране форме, што му обезбеђује потребну прилагодљивост. Еколошки менаџмент се односи на еколошко планирање, а његов фокус је на имплементацији, мониторингу, проверавању и контроли, као и на практичном суочавању са проблематиком реалних светских циљева у погледу очувања животне средине (као што је нпр. модификовање људских навика које штете природи), много више него на теоретском планирању.*

***З А К Љ У Ч А К***

*На основу презентованог садржаја мастер рада може се констатовати да је кандидаткиња одабрала проблем истраживања који је веома актуелан, уз помоћ адекватних метода извршила истраживање и донела веома конкретне и одговарајуће закључке и препоруке. Посебан допринос овог рада је систематичност у анализи и елаборацији кључним феномена еколошког менаџмента, интегрални и мултидисциплинарни приступ, добра кореспонденција делова и целине, добра прегледност и читљивост рада.*

***На основу изнетог, Комисија предлаже Већу Департмана за последипломске студије Факултета за примењену екологију Футура, Универзитета Сингидунум у Београду, да се мастер рад кандидаткиње Asme Mussa Ab. Abdurhman, под насловом „Улога и значај еколошког менаџмента са аспекта одрживог развоја“, УСВОЈИ и кандидаткињи ОДОБРИ ЈАВНА ОДБРАНА.***

*У Београду, 27. септембра 2016. године*

 ***К О М И С И Ј А :***

1. ***Проф. др Јордан Алексић, ментор,****Факултет за примењену екологију*

*Футура, Универзитет Сингидунум, Београд*

***\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_***

1. ***Проф. др Драги Антонијевић,****Факултет за примењену екологију*

*Футура, Универзитет Сингидунум, Београд*

***\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_***

***3. Доц. др Златко Драгосављевић,***

*Факултет за примењену екологију*

*Футура, Универзитет Сингидунум, Београд* ***\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_***